Vulkan (Oslo)

Vulkan er et tidligere industriområde på vestsida av Akerselva ved Nedre Foss. Området ligger i bydel Grünerløkka. Årsskiftet 2013–2014 markerte slutten på en periode med omforming til nærings- og boligområde med vekt på kulturrelatert virksomhet. «Vulkan» er av bydel Grünerløkka foreslåttProtokoll 02/14 fra møte i bydelskomiteen i bydel Grünerløkka, 10. mars 2014. som offisielt navn på internveien gjennom området, fra Maridalsveien til Møllerveien.

 Beliggenhet 
Området begrenses av Møllerveien, Maridalsveien, Kuba og Akerselva med Nedre Foss park på andre siden av elva. Det omfatter imidlertid ikke eksisterende boligblokker i Maridalsveien og kontorbygg i Møllerveien. Dermed grenser det til Fredensborg i sør, Gamle Aker i vest, Ila i nord, og Grünerløkka i øst.

 Historie 
I tidligere tider lå det sagbruk (Heidekkerverket), kopperhammer og barkestamper her. Sagbruket blei nedlagt i 1840, men gjenoppretta som Bagsaas Brug i 1853. På denne tida var det også sementfabrikk, teglverk, finérsag og stolfabrikk her, samt Oslos første allment tilgjengelige dusjbad.

I 1873 overtok Vulkan Jernstøberi tomta. Støperiet spesialiserte seg på stålbruer til jernbane og vei, men hadde også andre oppdrag, for eksempel kuppelen på Gamle Colosseum kino. Det ble nedlagt på slutten av 1950-tallet. Etter det har bygningene vært utleid til ulike nærings- og kontorformål. I en av bygningene ble idrettshallen Vulkan flerbrukshall etablert i 1996. Samme år kjøpte Statsbygg området. Planen var å lage produksjonslokaler for Riksteatret, Riksutstillinger og Rikskonsertene.

 Ny bruk på 2000-tallet 
Dette ble ikke noe av, og tomta ble solgt til Vulkan Eiendom, som ved kjøpet i 2003 var eid av Aspelin Ramm Eiendom AS og Anth. B. Nilsen Eiendom AS, og som fra 2009 har vært et heleid datterselskap av Aspelin Ramm Eiendom. Det var LPO arkitekter som etter parallelloppdrag laget masterplanen for området. Gjeldende reguleringsplan er basert på denne, og er vedtatt i 2006. Bygging startet i 2009 og siste delprosjekt ble avsluttet i 2013.

Vulkanområdet har blitt berømmet ved flere utmerkelser, som NSW Jubileumspris 2010, Oslo Venstres Miljøpris 2010 og Cityprisen 2012. Statens bymiljøpris 2012 gikk til Oslo kommune for utviklingen av gamle industriområder langs Akerselva. Fornyelsen av Vulkanområdet ble spesielt fremhevet som et godt eksempel på dette.

Viktige elementer i området:
 Dansens hus (Nasjonal scene for dansekunst), ferdig rehabilitert 2008Dansens hus, hjemmeside (besøkt 22. januar 2013)
Høyskolen Kristiania, tidligere Westerdals reklameskole, ferdig 2011 (nybygg tegnet av ark. Kristin Jarmund)
 Einar Granum Kunstfagskole, rehabilitert i 2005
 Nytt hovedkontor for Bellona, ferdig 2010 (nybygg tegnet av LPO arkitekter)
 Scene-/eventhuset Vulkan Arena - ferdig 2010 (nybygg tegnet av LPO arkitekter)
 Scandic Vulkan, konferansehotell med 149 rom for Scandic Hotels, ferdig 2011Scandic Vulkan, hjemmeside  (besøkt 22. januar 2013) (nybygg tegnet av ark Niels Torp)
 Mathallen Oslo, ferdig 2012 (reist 1908, rehabilitert etter tegninger av LPO arkitekter 2012)
 PS:hotell, ferdig 2011PS:hotell, hjemmeside (besøkt 22. januar 2013) (nybygg tegnet av ark Niels Torp)
 Søndre kvartal med kontorer (for Aspelin Ramm, Opinion, Arts and Business m.fl.) servering, butikker og leiligheter, ferdig 2012 (nybygg tegnet av ark Niels Torp)
 Ny tverrforbindelse fra Maridalsveien til Grünerløkka, delvis ferdig med gangbru (2010). Brua fikk i 2013 navn etter Anne Holsen.
 Boligbygg langs Maridalsveien nordvest i området med 117 boliger i 10 etasjer, med dagligvarebutikk og noen andre butikker i 1. etasje og noen kontorarealer, ferdig 2013Maridalsveien ved Vulkan. osloby, 10. januar 2013, side 60 (nybygg tegnet av LPO arkitekter)

Hovedarkitekt for prosjektet er LPO arkitektur & design.

Konsertlokalet hadde i utgangspunktet navnet Vulkan scene og var tenkt som et samarbeid med Konsertforeningen Blå. Dette ble det ikke noe av. Scenen er nå en konsert- og allbruksscene for ulike arrangementer, Vulkan Arena.

I 2014 åpnet Vulkan bigård på taket mellom Mathallen og Dansens hus, to bikuber tegnet av Snøhetta, med til sammen 160 000 bier.Biinntekt på taket, Arkitektur N, 5/14, side 108

 Referanser og fotnoter 

 Eksterne lenker 

 Nettsted for Vulkanområdet. Besøkt 10.6.2019
 Historiske bilder fra Vulkan på oslobilder.no
 Jørn Walmestad: «Den usynlige arbeidskraften». Aftenposten, 12. oktober 2011. Debattinnlegg om personalprofilen på Scandic Vulkan (besøkt 30. oktober 2012)
 Werner Wilh Dallawara: «Folkevandring til den nye mathallen Vulkan i Oslo». Nationen, 5. mars 2012. Om stor tilstrømning til «forsmak» på Mathallen en helg i mars. (besøkt 30. oktober 2012)
 Tyvstart på Vulkan Scene  (Fra Ballade.no, besøkt 19. oktober 2008)
 Vulkanen sloknet (Fra Ballade.no, besøkt 19. oktober 2008)
 Nettsted for Aspelin Ramm Eiendom

Kategori:Bydel Grünerløkka
Kategori:Grünerløkka